ועדת החינוך והתרבות, כנסת 15, פרוטוקול מספר 105, 2000-06-05 11:15

זבולון אורלב: אני מתכבד לפתוח את ישיבת ועדת החינוך והתרבות בנושא:

זבולון אורלב: אישור תשלומי הורים – רשות.

זבולון אורלב: אני מקדם בברכה את מנכ"לית משרד החינוך והתרבות ואת עובדי המשרד, את כל האורחים שלנו מהשלטון המקומי, מארגוני המורים, מהמועצה למען הילד וגם את נציגי הנוער.

זבולון אורלב: איפה אתם לומדים?

נעמה גאוי: אני לומדת בבית-ספר טביב בראשון לציון.

דוד שוורצבאום: אני לומד בישיבת דרום ברחובות.

זבולון אורלב: משרד החינוך והתרבות העביר לנו פה הצעה לתשלומי הרשות.

זבולון אורלב: ראיתי את ההצעה אתמול ונראה שיש כאן עידכונים מרוסנים.

זבולון אורלב: היתה לי שיחה עם יושב-ראש ארגון ההורים הארצי לוודא שקדמה לדברים הידברות.

זבולון אורלב: נעבור על ההצעה לפי הסדר.

זבולון אורלב: סל תרבות.

זבולון אורלב: המחיר המומלץ לתש"ס היה 63 שקלים, הפעם מציעים 64 שקלים לגני חובה ולכיתות א'-ד'.

זבולון אורלב: לכיתות ה'-ו' הסל השנה הוא 91 שקלים, המחיר המומלץ לשנה הבאה – 92 שקלים.

זבולון אורלב: לחטיבות הביניים במקום 118 שקלים השנה מומלץ לשנה הבאה 120 שקלים.

זבולון אורלב: לחטיבות העליונות הסל השנה הוא 147 שקלים, מחיר מומלץ לשנה הבאה 149 שקלים.

זבולון אורלב: אני קורא את המחיר המירבי לסל תרבות לשנת תשס"א.

זבולון אורלב: גני חובה וכיתות א'-ד' – 78 שקלים; כיתות ה'-ו – 113 שקלים; חטיבות ביניים – 149 שקלים; חטיבות עליונות – 178 שקלים.

אבי מצנר: חסרה הערה אחת והיא: המחיר נכון לארבע פעילויות.

זבולון אורלב: רשמנו את הודעת ארגון ההורים ומשרד החינוך שהמחירים מתייחסים להוראות הקיימות היום בדבר היקף הפעילויות – שהן ארבע פעילויות - ואין בהן שום שינוי.

זבולון אורלב: אנחנו מצביעים על אישור תשלום הרשות בדבר סל תרבות.

זבולון אורלב: הצבעה התשלום בדבר סל תרבות אושר

זבולון אורלב: חברי הוועדה מאשרים פה אחד את תשלום הרשות בדבר סל תרבות.

איציק כהן: הוועדה מאשרת?

זבולון אורלב: הוועדה ממליצה.

זבולון אורלב: מה אומרת היועצת המשפטית של המשרד?

עו"ד דורית מורג: אנחנו הבחנו בין תשלומי החובה לבין תשלומי הרשות.

עו"ד דורית מורג: מאחר שעשויים להיות תשלומי רשות נוספים, אנחנו מביאים זאת לידיעת הוועדה והיא מאשרת, ממליצה.

שי לחמן: דנו בזה לפני שנה, הוועדה מאשרת.

זבולון אורלב: הוועדה מאשרת ו/או ממליצה על-פי סמכותה בחוק.

זבולון אורלב: מסיבות סיום.

זבולון אורלב: סיום גן חובה במקום 40 שקלים, המחיר המומלץ 41 שקלים.

זבולון אורלב: סיום בית-הספר היסודי (כיתה ו'), במקום 113 המחיר המומלץ 120 שקלים.

זבולון אורלב: סיום חטיבת הביניים במקום 121 שקלים, המחיר המומלץ 120 שקלים.

זבולון אורלב: סיום חטיבה עליונה במקום 136 שקלים, מחיר מומלץ 120 שקלים.

זבולון אורלב: יש פה ירידה במחירים וזה יפה מאוד.

זבולון אורלב: המחירים המירביים לתשס"א למסיבות סיום.

זבולון אורלב: סיום גן חובה – 60 שקלים; סיום בית-הספר היסודי (כיתה ו') – 165 שקלים; סיום חטיבת הביניים – 165 שקלים; סיום החטיבה העליונה – 165 שקלים.

זבולון אורלב: אני קורא הערה: בתי-ספר (על- יסודיים) קטנים המונים עד 100 תלמידים יהיו רשאים להוסיף 10% למחיר המירבי ולא למחיר המומלץ.

זבולון אורלב: אני מבין שהמחירים כאן הם בהסכמה עם השלטון המקומי וארגון ההורים הארצי.

שי לחמן: זו היתה ההצעה של ארגון ההורים הארצי.

זבולון אורלב: אנחנו מצביעים על ההצעה.

זבולון אורלב: הצבעה התשלום בדבר מסיבות סיום אושר

זבולון אורלב: ועדת החינוך והתרבות מאשרת ו/או ממליצה על-פי סמכותה את המחירים בסעיף מסיבות סיום כפי שהקראתי אותם.

זבולון אורלב: אנחנו עוברים לסעיף השאלת ספרי לימוד.

דפנה הר-אבן: זה תשלום חובה, זה לא תשלום רשות.

דפנה הר-אבן: בישיבה הקודמת הכנסנו את זה כתשלום חובה וזה אושר על-ידה אז.

זבולון אורלב: איך זה היה בתש"ס?

דפנה הר-אבן: ברשות.

דפנה הר-אבן: זה היה מעט מאוד והתחייבו להחיל את זה בשלוש השנים הקרובות על כל המדינה וללכת לכיוון תשלום חובה.

דפנה הר-אבן: בישיבה הקודמת אישרנו את זה לתשלום חובה.

שי לחמן: סעיף 9, החלטות הוועדה: הוועדה מאשרת את בקשת משרד החינוך לגביית אגרת השאלת ספרי לימוד לכיתות א'-ג' וכו' – מה שמופיע כאן.

שי לחמן: זה חובה באותם מקומות בהם ניתן השירות הזה.

זבולון אורלב: מנהלת הוועדה אמרה לי שהישיבה הקודמת עסקה בתשלומי חובה וגם דנה בתשלומי רשות.

זבולון אורלב: היא אישרה את האגרה של השאלת ספרי לימוד אבל לא אישרה את האגרה של השאלת ספרי עיון.

זבולון אורלב: אני לא זוכר שעשינו שינויים בסטטוס מתשלום רשות לתשלום חובה ואני לא יודע אם היתה בקשה כזאת של משרד החינוך.

זבולון אורלב: אני רוצה הבהרה: האם המשרד ביקש שבהשאלת ספרי לימוד תהיה אגרת חובה?

שלומית עמיחי: לא, אין שינוי.

זבולון אורלב: ובכן, אין שינוי.

זבולון אורלב: לוועדה אין יכולת להעביר תשלום, היא יכולה לאשר או לא לאשר.

דפנה הר-אבן: זאת אומרת, בפועל אם הורה לא ירצה לעשות זאת במסגרת בית-ספרית הוא יכול לעשות זאת במסגרת פרטית?

זבולון אורלב: אנחנו דנים בשלוש הצעות חוק בענין הזה ואני מציע שנקיים את הדיון במסגרת הזאת.

זבולון אורלב: אני מציע שלא נשנה סטטוס אגב אורחא.

זבולון אורלב: אנחנו מבהירים שהנושא של השאלת ספרי לימוד נדון בישיבת ועדת החינוך והתרבות שהתקיימה ב-15 במאי והוחלט עליו, כן נדון הנושא של השאלת ספרי עיון והוועדה החליטה מה שהחליטה.

איציק כהן: הבהרנו את הדבר בפעם הקודמת ואני חוזר על זה פעם נוספת, היתה גם פנייה של מר אלדר ממרכז השלטון המקומי ומהרשויות המקומיות.

איציק כהן: להערכתנו, ההחלטה של ועדת החינוך של הכנסת שהשאלת ספרי עיון היא סעיף בטל ומבוטל תגרום לקשיים גדולים בבתי-ספר.

איציק כהן: בהעדר תקציב המשרד אינו מתכוון לממן זאת, אנחנו לא יכולים לקבל על עצמנו הנחיות, תכתיבים והחלטות שאין להן כיסוי תקציבי.

איציק כהן: אין למשרד יכולת לממן את הסעיף של השאלת ספרי עיון ולא נחרוג מהתקציב.

איציק כהן: אם ההחלטה בעינה, המשמעות היא שהשירות הזה לא מתקיים יותר.

קריאה: אין צורך, ראש הממשלה הבטיח אינטרנט.

יעקב אגמון: התקציב של מדינת ישראל לספרים הוא בסך הכל 9 מיליון שקלים בסקטור הציבורי בלבד.

יעקב אגמון: זה הכסף היחיד שהולך לספריות בתי-הספר ולהשאלת ספרים לאותם ילדים שאחר-כך נבוא ונאמר עליהם שאין להם ספר בבית.

יעקב אגמון: אם יימשך המצב הקיים או שתחוסלנה הספריות בבתי-הספר, או שהרשויות המקומיות יצטרכו לממן זאת מגרעונותיהן.

יעקב אגמון: אם יווצר ואקום בנושא הזה אנחנו מבקשים שהוא יעלה על שולחנה של הוועדה.

זבולון אורלב: האם יש במשרד הגדרה מה זו ספריית עיון, כמה ספרים צריכים להיות בה, כמה שעות ביום היא פתוחה, איזה כוח מקצועי צריך להיות בה, מה השירות שהספריה הזאת נותנת, בכמה בתי-ספר אותו שירות ניתן לתלמידים?

זבולון אורלב: אם משרד החינוך והשלטון המקומי יבואו עם נתונים ועם תשובות מינימום לשאלות האלה נוכל לקיים דיון אמיתי ואני מוכן לעשות זאת.

זבולון אורלב: אני חושב שהשירות הזה הוא פיקטיבי כי בין כה וכה הוא ניתן לתלמידים במעט בתי-ספר והוא לא עולה בתעריפים האלה.

זבולון אורלב: איך בכלל תימחרו אותו?

זבולון אורלב: מי משגיח שהאגרה הזאת אמנם הולכת לחידוש הספרים?

זבולון אורלב: בשונה מיתר התשלומים יש הרגשה שפה גובים כסף עבור שירות שלא ניתן או שהוא BUILT IN מבית-הספר, כמו שלא גובים אגרת שירותים מתלמיד.

שי לחמן: יש גם זה, יש דמי אסלה בירושלים, 5 או 10 שקלים לתלמיד בחודש.

זבולון אורלב: מחר יגידו שתשלמו אגרה ללוח וגיר ואם לא תשלמו לא יהיו לוח וגיר.

זבולון אורלב: לפני 30 ו-40 שנה להורים לא היתה נגישות לספריות, לא היו ספריות בבתים.

זבולון אורלב: היום ברוך השם יש ספריות בבתים, יש אינטרנט, יש ספריות ציבוריות ולא צריך להמשיך מכוח האינרציה באגרה כזאת.

יהושע קרני: יש כאלה שאין להם היום ספריות.

זבולון אורלב: אני שואל אם הרעיון הוא שמטילים את האגרה דווקא על אלה שאין להם ספרים?

זבולון אורלב: אלה שיש להם ספריות לא משתמשים בספריות אז עכשיו אנחנו נטיל קנס על הילדים שלהורים שלהם אין ספרים בבית והם ישלמו את האגרה הזאת.

זבולון אורלב: זה ההיגיון?

שלומית עמיחי: אין לי בשורות.

שלומית עמיחי: אם תסתובבו בבתי-ספר ובגני ילדים - כולל ועד ההורים שדואג לילדים – תגלו שזה לא חדר עיון.

שלומית עמיחי: בכל כיתה יש ספרים, ילדים יכולים לגשת לספרים ושיטת הלימוד היא שניגשים לספר בד בבד עם השיעור השוטף.

שלומית עמיחי: יש שתי אפשרויות: אפשר לדאוג לכל ההורים בסכום של 20-30 שקלים לשנה ולרוקן את הכיתות האלה מהספרים; או להטיל מס כיתה ולמצוא קומבינציות אחרות.

שלומית עמיחי: מבחינת כלל ההורים ההחלטה הזאת לא משמעותית, אבל מבחינת אורח החיים בבית-הספר והצורה בה נראית כיתת לימוד היא משמעותית מאוד.

שלומית עמיחי: לכן אני ממליצה לא לקבל את ההחלטה הזאת.

זבולון אורלב: איזו ספריית עיון יש למשל בכיתה א'?

קריאה: זה חלק מהציוד של הכיתה.

דפנה לב: למשל מילונים, אנציקלופדיות מצויירות.

זבולון אורלב: על דעתה של המנכ"לית אנחנו מורידים את הנושא מסדר-היום.

זבולון אורלב: נקיים על זה דיון ואני מבקש להכין שיעורי בית האם מדובר בספריית עיון כיתתית, האם מדובר בספריית עיון בית-ספרית, איזה חובות יש לספריה כזאת, מה ההגדרות שלה, על כמה מדברים, איפה יש ספריות.

מוחמד כנעאן: במגזר הערבי אין דבר כזה.

יעקב אגמון: בכסף הזה המנהלים לא רוכשים ספרים.

שי לחמן: הספריה היא חלק בלתי נפרד מבית-הספר.

שי לחמן: משרד החינוך צריך לממן את זה כמו לוח, בריסטולים וציוד אחר בבית-הספר.

שי לחמן: יש בזה אבסורד, דובר על השאלה של ספרי עיון יקרים כמו אנציקלופדיות, מילונים ואטלסים וילדים בכלל לא מקבלים את זה.

יעקב אגמון: המצב עכשיו הוא שבכלל אין.

יעקב אגמון: לא אמרת שאתה מסכים לביטול בתנאי שיימצא מקור אחר.

שי לחמן: בישיבה הקודמת אמרה ועדת החינוך שהיא תובעת משר החינוך להסדיר את המשך קיום השירותים ואספקת חומרים.

יעקב אגמון: אי-אפשר שתהיה לקונה.

זבולון אורלב: מרגע שאין אגרה יש אחריות למשרד להחליט שהשירות יתבטל כי אין בו צורך פדגוגי – דבר שאיננו נכון; או שזו אחריות של המשרד למצוא את המקור התקציבי לכך.

שי לחמן: זו פיקציה.

זבולון אורלב: מפני כובד האחריות וכשהמנכ"לית אומרת שזה שירות חשוב וכי יש בעיה תקציבית, כשאתם חושבים שהשירות הוא פיקטיבי ואנחנו אומרים לכם שהשירות לא פיקטיבי, ומאחר שיש לנו אחריות כלפי הילדים נקיים דיון מעמיק בנושא.

זבולון אורלב: אנחנו עוברים לסעיף של מסיבות כיתתיות וחגיגות.

זבולון אורלב: מותר לקיים עד שלושה אירועים בשנה.

זבולון אורלב: המחיר המירבי בתש"ס היה 5.5 שקלים, המחיר המירבי המוצע לתשס"א הוא 8 שקלים.

זבולון אורלב: האם זה מקובל על השלטון המקומי וועד ההורים?

שי לחמן: זה מקובל.

שי לחמן: ההצעה של משרד החינוך היתה להעלות את זה ל-6 שקלים, אנחנו ביקשנו להעלות את זה ל-8 שקלים מתוך הנחה שזה מה שמשולם עבור הכיבוד הכי קל, כלומר, אנחנו מנסים להתחשב בצרכים.

ד"ר יצחק קדמן: יש לי שאלה: במקום לגבות פעמיים האם אי-אפשר לצרף את הסכום הזה לסכום של מסיבות הסיום?

שי לחמן: לא בכל כיתה יש מסיבת סיום.

זבולון אורלב: זה יוצא 240 שקלים ל-30 תלמידים.

דפנה הר-אבן: זה סביר, כך עולה פעילות לל"ג בעומר וכדומה.

דפנה הר-אבן: זה ריאלי.

זבולון אורלב: אני מבין שבסעיף של ארגון הורים ארצי היה 1.5 שקל ונשאר 1.5 שקל וכי הארגון מקיים את ההחלטה שהוא נתן בשנה שעברה.

זבולון אורלב: אותו הדבר לגבי ארגון הורים מקומי, גם כן 1.5 שקל.

שי לחמן: זה נשאר כמו בשנה שעברה.

זבולון אורלב: חבר-הכנסת מוחמד כנעאן, האם אתה מוכן שנאשר את הסעיף של מסיבות כיתתיות וחגיגות – 8 שקלים מחיר מירבי בתשס"א, וארגון הורים ארצי 1.5 שקל בתשס"א וארגון הורים מקומי 1.5 שקל בתשס"א?

מוחמד כנעאן: כן.

זבולון אורלב: ובכן, אנחנו מאשרים זאת.

זבולון אורלב: חשוב לומר שכל החלטות הוועדה, אישוריה והמלצותיה על-פי סמכותה בחוק ובמידה שהשירותים יירכשו בעיר אילת תופחת עלות המע"מ מהעלויות הנ"ל.

שי לחמן: אני מבקש שבמסגרת החלטות הוועדה ייאמר שבשנת תשס"א משרד החינוך ידאג לאכוף אותם שני טפסים אחידים שהוועדה אישרה בשנה שעברה: טופס תשלומים אחיד, ודו"ח שנתי על כספי הורים.

שי לחמן: כלומר, כל דרישות התשלום שיוצאו להורים על-ידי מנהלי בתי-הספר לקראת שנת הלימודים תשס"א חייבים להיות על גבי טופס התשלומים האחיד שאושר כאן וגם הופיע בחוזר מנכ"ל השנה.

זבולון אורלב: יש דברי הסבר?

שי לחמן: כן.

זבולון אורלב: אנחנו מקבלים את הבקשה הזאת במסגרת החלטות הוועדה.

זבולון אורלב: משרד החינוך והתרבות יעביר את בקשות התשלום להורים באמצעות טופס אחיד עם דברי הסבר כפי שהיה לקראת שנת הלימודים תש"ס.

זבולון אורלב: חבר-הכנסת כנעאן, אני מבקש ממך לנהל את הישיבה במקומי.

מוחמד כנעאן: בבקשה, מר קרני.

יהושע קרני: אני מבקש להעלות את הסוגיה של סרבני תשלום בנוכחות היועצת המשפטית של משרד החינוך ומנכ"לית המשרד.

יהושע קרני: ברשויות מבוססות פחות או יותר יש אחוזים לא מבוטלים של הורים סרבני תשלום כשעל דעת עצמם הם מחליטים לא לשלם.

יהושע קרני: הם עושים את זה במופגן, בבוטות ואנחנו בתוך מערכת החינוך חסרי אונים.

יהושע קרני: כבר ניתנה פה דוגמה בבוקר, אדם מגיע עם מרצדס 500 לבית-הספר והוא מודיע למנהלת בית-הספר: אני לא אשלם עבור הטיול ואני רוצה לראות אם את לא תוציאי את הבת שלי לטיול.

יהושע קרני: זו דוגמה קיצונית אבל יש כאלה שלא מדברים אלא עושים.

יהושע קרני: התשלום נופל לבסוף על ציבור ההורים האחרים משום שמחלקים את נטל התשלומים.

יהושע קרני: אנחנו מבקשים עצה וסיוע מהמחלקה המשפטית ומגורמים מרכזיים במשרד איך אנחנו יכולים לפעול נגד אותם הורים בלי לפגוע בזכויות החלשים.

שלומית עמיחי: בגלל זה יש ועד הורים.

עו"ד דורית מורג: זה ההבדל בין תשלומי הרשות לבין תשלומי החובה.

עו"ד דורית מורג: כשמדובר על תשלום חובה אפשר לגבות אותו כאגרה עם היתרונות והחסרונות וגם אז גובים אותו כאשר השירות ניתן, לא גובים אותו על שירות שלא ניתן אבל אז אין להורים בחירה אם לשלם אותו או לא.

עו"ד דורית מורג: ברגע שעוברים לתשלומי רשות יש לנו גם בעיות גבייה.

עו"ד דורית מורג: אז אנחנו מדברים על שירות שניתן מרצון על-ידי בית-הספר וההורה יכול לבחור.

עו"ד דורית מורג: אם רוב ההורים בחרו שלא לקיים את השירות – השירות לא יתקיים בבית-הספר.

עו"ד דורית מורג: אם אחוז ניכר של ההורים לא ירצו סל תרבות, לפי המצב המשפטי לא יהיה סל תרבות.

עו"ד דורית מורג: זה שירות שניתן מרצון לתלמידים ולכן צריך לפנות לתלמידים ולוודא שמי שרוצה להשתתף בזה תהיה לו התחייבות, אז ההתחייבות היא משפטית.

עו"ד דורית מורג: אני לא מדברת על אלה שלא יכולים לשלם, מדובר על סרבנים מובהקים.

עו"ד דורית מורג: בית-הספר צריך להתארגן כך שהשירות יינתן לא במהלך יום הלימודים אלא בסופו.

עו"ד דורית מורג: בתשלומי רשות יש בעיה לכפות על ההורים אלא אם כן אתה מחתים אותו מראש שהוא מעוניין בשירות.

עו"ד דורית מורג: אם החתמת אותו וברגע האחרון הוא אומר: אתם תשלמו בשבילי, יש אמצעים של התחייבות חוזית.

עו"ד דורית מורג: קשה לתפוס במקל משני קצותיו.

דפנה הר-אבן: אני שואלת את גב' דפנה לב האם ירד הנושא של תל"ן שהיה כל השנים?

דפנה הר-אבן: כל שנה זה היה במסגרת תשלומי הרשות וזה לא מופיע השנה.

שי לחמן: זה מופיע בחוזר מנכ"ל ובהוראות התל"ן.

עו"ד דורית מורג: יש הוראות בחוק ובתקנות.

דפנה הר-אבן: הערה נוספת.

דפנה הר-אבן: בחוזר מנכ"ל כתוב לגבי תשלומי רשות שאם אדם לא משלם עבור השירות אחת הסנקציות היא שהוא לא יקבל את השירות.

דפנה הר-אבן: זו סנקציה שאפשר להפעיל אותה על הורים כאלה.

דפנה הר-אבן: אם פעם פעמיים לא ישתפו את הילד שלהם בפעילות כזאת וישאירו אותו בבית-הספר ביום שבו הכיתה שלו מבלה בסיור או בהצגה אני בטוחה שזה לא יקרה יותר.

שי לחמן: מבחינתנו אין בעיה שהורים שאינם משלמים עבור שירות, למשל עבור טיול, הילדים שלהם לא ייצאו לטיול, מלבד המקרים הסוציאליים.

מוחמד כנעאן: גב' שלומית עמיחי.

מוחמד כנעאן: בשנה הקודמת קראתי הערה שעקבתי אחריה בשטח.

מוחמד כנעאן: לצערי אין מי שיפקח על הגבייה בשטח בפועל והיו מקרים ברשויות מקומיות.

מוחמד כנעאן: אני שואל גם מה קורה לגבי טרום חובה, גילאי 3 ו-4?

מוחמד כנעאן: כמה גובים ואם בכלל גובים כי יש שם הפקרות.

מוחמד כנעאן: יש רשויות שרק עבור רישום גבו 200 שקלים.

מוחמד כנעאן: לצערי הנושא הזה פגום, יש הפקרות ואני אומר זאת עם כל הכבוד לכל הגורמים שיושבים כאן, כולל ועד ההורים הארצי כי כמעט שלא קיים במגזר הערבי ועד הורים ארצי.

אבי מצנר: למה הוא לא קיים?

מוחמד כנעאן: יש ועד הורים ארצי במגזר הערבי שלא משתפים אותו בדיונים האלה ולא מזמינים אותו.

מוחמד כנעאן: אין נציגי ועד ההורים במגזר הערבי, אין במגזר הערבי נציג של מועצת התלמידים.

שי לחמן: כולם מוזמנים אבל הם לא באים.

קריאה: סגן יושב-ראש הארגון הוא ערבי, הוא הוזמן והוא לא בא.

מוחמד כנעאן: שמעתי את זה כבר.

מוחמד כנעאן: אני יודע שיש מחלוקת בוועד ההורים הארצי.

קריאות: אין שום מחלוקת.

מוחמד כנעאן: אני יודע שיש מחלוקת ואל תספר פה סיפורי סבתא.

מוחמד כנעאן: אני יודע שאתה עובד עם פאואז דעאז שהוא ידידי.

שי לחמן: הוא סגן יושב-ראש ארגון ההורים הארצי.

מוחמד כנעאן: אבל מרבית ועדי ההורים מאוגדים באיגוד אחר, הם לא עובדים אתך ולא משתפים אתך פעולה.

שי לחמן: תתפלא איזה שיתוף פעולה יש עם ועדי ההורים הערבים וכמה תלונות אנחנו מקבלים מהם.

מוחמד כנעאן: עם כל הכבוד לך אתה לא מייצג את ההורים במגזר הערבי.

מוחמד כנעאן: נקודה.

מוחמד כנעאן: אף פעם לא שמעתי אותך מעלה נושא מהמגזר הערבי.

שי לחמן: יש לך טעות.

מוחמד כנעאן: אני משתתף קבוע בישיבות הוועדה וגם בסיורים שלה ואני רואה שאין פה אף נציג ערבי שיכול לשמוע ולהעביר הנחיות.

מוחמד כנעאן: עם כל הכבוד למשרד החינוך, שאני מעריך את העבודה שלו ואת השר שעומד בראשו, המשרד לא מגיע לאן שצריך וגובים איך שרוצים.

מוחמד כנעאן: לא תיתכן הפקרות כזאת ואני מאשים בזה את כל הגורמים.

מוחמד כנעאן: אני מקווה שתצא הנחיה ברורה של משרד החינוך מה עם גילאי טרום חובה שגם תהיה כתובה בהנחיות שתועברנה לרשויות המקומיות כדי שהדברים יהיו ברורים.

דפנה לב: נוסיף שורה כי בגנים שבהם יש פטור משכר לימוד נותנים אותו.

שלומית עמיחי: עלתה פה הצעה שהורים סרבני תשלום שלא מסיבות סוציאליות יוכל מנהל בית-הספר למנוע מהילד שלהם את הפעילות בגינה לא שילמו ההורים.

שלומית עמיחי: מה עמדתך, ד"ר קדמן?

ד"ר יצחק קדמן: אם אני זוכר נכון את חוזרי המנכ"ל, בתשלומי הרשות נהוג שמי ששילם עבור הפעילות משתתף, מי שלא רוצה להשתתף ולא שילם לא משתתף.

ד"ר יצחק קדמן: יש לי בעיה עם התואר "סרבני תשלום".

ד"ר יצחק קדמן: ראיתי שמדביקים את התואר הזה גם לאנשים שיש להם בעיות כלכליות.

ד"ר יצחק קדמן: בכלל לא הייתי רוצה להשתמש בכינוי הזה, גם לבית-ספר שחורג מתקציבו לא קוראים: בית-ספר סרבן הוראות חוזר המנכ"ל.

ד"ר יצחק קדמן: לא הייתי מתייג אנשים.

ד"ר יצחק קדמן: אם יש פעולות רשות צריך לערוך אותן בסוף יום הלימודים ומי שלא רוצה – לא מסיבה כלכלית – שלא ישתתף.

זבולון אורלב: בבקשה מר שיינפלד.

משה שיינפלד: אני רוצה להעלות את נושא האכיפה ומקרה קונקרטי שכולנו היינו מעורבים בו בשנה שעברה, בית-ספר "צפית", תיכון אזורי, כפר מנחם.

משה שיינפלד: בעקבות פנייה שלנו אליכם, חבר-הכנסת אורלב, הוצאת מכתב ב-8 באוגוסט 1999 לשלומית עמיחי על מה שגובים בבית-הספר הזה.

משה שיינפלד: כתבת לה: אודה לך אם תואילי לבדוק הפנייה ותודיעיני תוצאות בדיקתך.

משה שיינפלד: מלבד החריגה בתשלום היתה התייחסות לכך שהיה כתוב שם: הסדרת התשלום במועדו מהווה תנאי לקבלה ולהמשך לימודי התלמיד בבית ספרנו.

משה שיינפלד: שלומית עמיחי ענתה לך שעל-פי ההנחיות בית-הספר הזה חורג.

משה שיינפלד: בשולי הדברים היא גם אמרה שמי שהתלונן, משפחת רון, לא גרו בדיוק באזור וזה לא בדיוק בית-הספר ובעצם תשלח את הילד שלך לבית-ספר אחר ונפתרה הבעיה.

משה שיינפלד: יש פה עוד כל מיני מכתבים.

משה שיינפלד: אותו בית ספר כותב וחתום על זה ב-17 במאי אותו מנהל - כמובן שאין ועד הורים בבית-הספר הזה:

משה שיינפלד: בזאת אנחנו מיידעים אתכם על גובה ותנאי התשלום לתלמידים הלומדים בבית-הספר לקראת שנת הלימודים תשס"א.

משה שיינפלד: הסדרת התשלום במועדו מהווה תנאי לקבלה ולהמשך לימודי התלמיד.

משה שיינפלד: גובה אגרת הלימודים 5,250 שקלים.

משה שיינפלד: לא כתוב על מה.

משה שיינפלד: כולם טיפלו בזה, כולל המנכ"לית אבל "מצפצפים" עלינו.

משה שיינפלד: אז בשביל מה אנחנו יושבים פה?

זבולון אורלב: כל הנושא של תשלומי הרשות הם תעודת עניות של מערכת החינוך לדורותיהם, זו לא המצאה של הקדנציה האחרונה.

זבולון אורלב: מה הם תשלומי הרשות שעסקנו בהם היום?

זבולון אורלב: אלה הדברים האלמנטריים שכל מחנך יאמר שזה חלק אינטגרלי מתכנית הלימודים.

זבולון אורלב: מישהו מעלה על דעתו שיש תכנית לימודים שלא כוללת טיול, או סל תרבות, או בלי ספרי עיון וגם המסיבות לקראת החגים?

זבולון אורלב: כל זה חלק מהותי מתכנית הלימודים ועובדה היא שמורים מכינים את המסיבות ועושים אותן בזמן הלימודים.

זבולון אורלב: פעמיים אני כבר מאשר את תשלומי הרשות ואני עושה את זה בכאב לב גדול.

זבולון אורלב: שר החינוך אמר שהוא יציע חוק שיחייב את הביטוח הלאומי בכמה פרומיל אבל כמו שאני יודע שר האוצר יכבול את ידיו ולא יתן לו.

זבולון אורלב: לכן במקביל יזמנו הצעת חוק.

זבולון אורלב: אני מקווה ששר החינוך לא יהיה ממושמע עד הסוף למשמעת הקואליציונית, כמו שאני לא אהיה ממושמע למשמעת הקואליציונית, ויחד עם כל יתר הגורמים נגיש הצעת חוק שתבטל את הנושא הפיקטיבי של תשלומי הרשות שמי שסובל מהם זו האוכלוסיה החלשה.

זבולון אורלב: לאוכלוסיה החזקה אין בעיה כזאת, להיפך, היא מוסיפה כהנה וכהנה.

זבולון אורלב: סבל על סבל הוא הנושא של האכיפה ופה אני פונה אל המנכ"לית ואל צוות המשרד.

זבולון אורלב: אני מרגיש שהתעוזה של הבעלויות בבתי-הספר גוברת משנה לשנה בגביית תשלומים לא חוקיים.

זבולון אורלב: הרקע מובן: התקציבים של המשרד פוחתים והולכים, המשברים ברשויות המקומיות גוברים ויש להן פחות כסף מאשר פעם, המנהל עם ההורים רוצים, בצדק, לתת רמת שירות טובה.

זבולון אורלב: אני חושב שהמשרד לא נערך מספיק נגד התופעה הזאת.

זבולון אורלב: יזמנו פה הצעת חוק לפיה תשלום שלא אושר על-פי הפרוצדורות שהשר ביקש ועל-פי סמכותה של הוועדה יהיה תשלום בלתי חוקי ומי שיגבה אותו עובר עבירה פלילית כמו לגבי כל אגרה אחרת.

זבולון אורלב: אם אדם בא לעשות טסט למכונית וכתוב שהאגרה היא כך וכך, ובכניסה למשרד הרישוי יעמוד מישהו ויאמר:

זבולון אורלב: כדי להיכנס למשרד הרישוי אתה צריך לשלם עכשיו עוד אגרה, וכדי להשתמש בחדר ההמתנה אתה צריך לשלם עוד תשלום ודמי ההגעה של הבוחן הם עליך, ברור שהתשלומים האלה היו בלתי חוקים בעליל.

זבולון אורלב: גב' עמיחי, באחת הפעמים הקראתי התכתבות ביני לבינך ביחס לתיכון שליד האוניברסיטה.

זבולון אורלב: שיבחתי על הכנות שלך כשאמרת שאת מרימה ידיים.

זבולון אורלב: אני שואל: האם אי-אפשר לקזז שכר לימוד?

זבולון אורלב: האם אפשר לתת למנהל אזהרת מנכ"ל?

זבולון אורלב: האם אפשר להודיע לבית-הספר שאנחנו נסיר את ההכרה מבית-הספר?

זבולון אורלב: אני חושב שלמשרד יש אמצעים.

זבולון אורלב: נניח שבבית-הספר אין מיתקן לכיבוי אש הרי למשרד יש אמצעים לסגור את בית-הספר, למה אי-אפשר לעשות זאת גם כאן?

מוחמד כנעאן: כמו שהוועדה דנה בחוק להבטיח את כל כספי החינוך בחשבון נפרד ורוצה להטיל מאסר של שנה על ראש רשות, אין סיבה שמנהל בית-ספר לא ייענש או ייקנס.

שי לחמן: אני מזכיר שסגן מנהל המינהל הפדגוגי לשעבר במשרד החינוך, ד"ר יאיר סמוכה, הגיש הצעה כזאת לשר החינוך ולמנכ"ל.

שי לחמן: אני יודע שזה נדון.

שי לחמן: גב' עמיחי, בפגישה שהיתה לנו אתך לפני כתשעה חודשים העלינו את הנושא והבנו מהפרוטוקול שהענין נשקל בחיוב.

שי לחמן: זאת אומרת, משרד החינוך יקזז מבתי-ספר שגבו גביות חריגות או תשלומים בלתי חוקיים אותם הסכומים שניגבו מההורים שלא כחוק.

עו"ד דורית מורג: על סמך מה?

עו"ד דורית מורג: כאן מדובר על תשלומי רשות עם כל המשמעויות שלהם, כלומר, יש כאן הסכמה בין מנהלי בית-הספר לבין ההורים.

עו"ד דורית מורג: לפי הנחיות חוזר מנכ"ל אפשר להעמיד לדין משמעתי מנהלי בתי-ספר אבל זו סנקציה חריגה שאני לא יודעת אם נקטו בה פעם.

עו"ד דורית מורג: אי-אפשר להתחיל לקזז משכר לימוד בבתי-הספר.

איציק כהן: זה יפגע בתלמידים.

זבולון אורלב: אם תיכון מסוים גובה אגרה של 500 שקל כדי להחזיק את המזגנים, לא כספי תרומה אלא מההורים?

עו"ד דורית מורג: מה ההבדל בין כספי תרומה לכספים אחרים?

זבולון אורלב: מי שרוצה יתרום, מי שלא רוצה לא יתרום.

עו"ד דורית מורג: יש בעיה להבחין בין כספי תרומה לבין תשלומים שניגבו מההורים.

עו"ד דורית מורג: אם ניגבו תשלומים לפי הרשימה שיש לנו פה, מצבנו יותר קל כי אז מנהל בית-הספר מגיע להסכמות עם ההורים שלו לגבי התשלומים החריגים.

שי לחמן: אבל ועד ההורים לא מוסמך לגבות תשלומים כאלה, אנחנו מנהלים מלחמות נגד ועדי הורים.

שי לחמן: הבעיה היא שמשרד החינוך לא אוכף את זה על מנהלי בתי-הספר כי נוח לו.

זבולון אורלב: שמעת על החוזר של בית-ספר "צפית"?

זבולון אורלב: מי שלא ישלם לא יתקבל לבית-הספר.

שי לחמן: מה תעשו עם בית-הספר הזה?

שי לחמן: נקטתם פעם סנקציות?

עו"ד דורית מורג: התניית הרשמה בתשלומים אסורה על-פי חוק, זו עבירה על חוק לימוד חובה.

זבולון אורלב: אני שואל: האם המשרד מוכן לפעול נגד התופעה הזאת?

זבולון אורלב: הרי 5,000 שקל אלה הם לא רק דמי רישום, הוא מתנה עוד כמה דברים יש פה עוד כל מיני צימוקים ושקדים כמו אחזקת מזגנים, שיפוצים.

זבולון אורלב: האם מותר להגיד להורה: מי שרוצה ללמוד בבית-הספר הזה צריך לשלם 5,000 שקל עבור כל מיני דברים?

עו"ד דורית מורג: אנחנו מדברים על בתי-הספר העל-יסודיים.

עו"ד דורית מורג: להתנות רישום עד כיתה י', כולל כיתה י' – כי אחר-כך גם הלימוד אינו חובה - זאת עבירה על החוק.

עו"ד דורית מורג: אסור גם להפר את ההנחיות הפנימיות של חוזר המנכ"ל אבל כאן הענין הוא משמעתי.

עו"ד דורית מורג: אני יודעת שד"ר סמוכה היה פעיל מאוד בענין הזה, היה מזמין מנהלים ומתריע.

עו"ד דורית מורג: היום לא כל כך מהר מעמידים לדין משמעתי.

זבולון אורלב: למה אני שומע פה מעין הסתייגות מהליכה למאבק נחוש?

שלומית עמיחי: אין לנו אפשרות.

זבולון אורלב: אנחנו נפרסם יחד עם ארגון ההורים הארצי רשימה של התשלומים המותרים, כל מי שיגבה מעבר לתשלומים האלה יודיע זאת לארגון ההורים.

שי לחמן: יש לנו כבר חבילה מוכנה והעברנו הכול למשרד החינוך.

שלומית עמיחי: קודם מגלגלים הכול לפתחו של משרד החינוך, יש ועד הורים ארצי פעיל מאוד בישיבות כאן אבל כנראה הרבה פחות פעיל בהשפעתו על ועדי ההורים בבתי-הספר השונים.

שלומית עמיחי: קל לוועדי ההורים לבוא לוועדות ולהטיח כלפי כל מי שצריך לעשות עבורם את העבודה.

שלומית עמיחי: הדבר הראשון שהיה צריך לקרות הוא שוועדי ההורים לא יאשרו אבל שוועדי ההורים מאשרים וכל ועד מצביע ברוב קולות על זה שמעוניינים לתת לילדים את השירות הטוב ביותר.

שלומית עמיחי: אזי אני עומדת במצב המסובך ביותר שבו מירושלים אני צריכה למנוע מילדי "צפית" את מה שכל ההורים החליטו שטוב וחשוב שיהיה להם, כנ"ל לגבי התיכון ליד האוניברסיטה ולגבי מאות בתי-ספר שבהם יש הורה אחד או שני הורים שמלינים מול ועד הורים שקיבל ברוב את החלטתו ועל-פי זה המנהל פועל.

זבולון אורלב: בבקשה, מר מצנר.

אבי מצנר: כבר שלוש-ארבע שנים אנחנו מדברים על זה ומביאים דוגמאות ספציפיות.

אבי מצנר: אני יכול לצטט כמה מנהלים שאמרו לי במפורש: משרד החינוך בין ובין כך לא יעשה לי שום דבר.

אבי מצנר: הם לא מתייחסים לזה ואומרים לנו בשקט: תיגבו כמה שאתם רוצים כי אחרת לא תתקיימו.

שלומית עמיחי: זה לא נכון.

אבי מצנר: אני יכול למסור לך בארבע אוזניים שמות של מנהלים.

אבי מצנר: אומרים להורים: אם אתם רוצים שהילד שלכם ילמד בכיתה של 30 ילד במקום בכיתה של 40 ילד נא לשלם אגרה של 300 שקל לשנה כדי שנוכל לבנות כיתות נוספות בקרית החינוך על שם דוד בן-גוריון במועצה האזורית עמק חפר, אם אתם רוצים שגם נמזג אותן תשלמו עוד 200 שקל.

אבי מצנר: בא ועד ההורים ואומר: אנחנו לא יכולים כי הם מודיעים שהם יפגעו בנו וחלק מאתנו לא יקבלו.

אבי מצנר: אני נוקב בשמו של חגי מגד שאומר את זה ברור לוועד ההורים שלו.

אבי מצנר: ישבתי בישיבה עם ועד ההורים היישובי של עמק חפר ועם ועד ההורים של רופין ובמו אוזניי שמעתי אותו אומר את המלים האלה ואני אפילו מוכן להישבע על זה בספר התנ"ך.

שלומית עמיחי: תתבעו אותו.

אבי מצנר: אני יכול לתבוע אותו?

אבי מצנר: בשביל מה אתם קיימים?

אבי מצנר: אם שני מנהלים בלבד, מקרית החינוך של רופין ומבית-ספר "צפית" היו עומדים לדין למען יראו וייראו וזה היה מקבל כיסוי תקשורתי ושל הוועדה, תאמיני לי גב' עמיחי, הרבה מנהלים היו מתקפלים.

זבולון אורלב: בבקשה, ד"ר קדמן.

ד"ר יצחק קדמן: צודקת מנכ"לית משרד החינוך, בחלק מן המקרים המנהלים נדחפים על-ידי ועדי הורים מקומיים שלפעמים הם יותר מיליטנטיים מהמנהל.

ד"ר יצחק קדמן: יחד עם זה, גברתי המנכ"לית, ארגון ההורים הארצי הוא וולונטרי ואין לו כלים כמו הכלים שיש לממלכה.

ד"ר יצחק קדמן: אני מציע ליושב-ראש הוועדה לקיים דיון נפרד בנושא של יכולת האכיפה של משרד החינוך את הכללים והנוהלים שהוא מפרסם לבתי-הספר.

זבולון אורלב: בבקשה, מר סנפירי.

אברהם סנפירי: אם יש חוק ולא אוכפים אותו עדיף שמישהו ישנה את החוק.

אברהם סנפירי: כשיש חוק חייבים לאכוף אותו ומי שאחראי לכך הם לא ארגוני ההורים הוולונטריים אלא המשרד שאחראי על אכיפת החוק.

זבולון אורלב: אישית, לא מקובל עלי מה שאתה אומר אבל הודעותיך נרשמו.

מוחמד כנעאן: אני מסכים עם ד"ר קדמן ועם ארגון ההורים.

מוחמד כנעאן: עם כל הכבוד, לא ייתכן לדרוש מוועד הורים שהוא גוף וולונטרי לאכוף את הדברים, זה תפקידו של המשרד.

מוחמד כנעאן: אני יודע שיש גם הרבה מנהלים שנשמעים להוראות של המשרד ולאזהרות כאלה.

מוחמד כנעאן: אם מנהל בית-ספר לא נשמע להוראות כאלה הוא איננו ראוי להיות מנהל.

זבולון אורלב: תרבות זה לא דבר סטטי, יש נושאים שלא עמדו על סדר-היום לפני 30 או 40 שנה אבל היום הם כן עומדים על סדר-היום.

זבולון אורלב: למשרד לפעמים לוקח זמן להתאים את עצמו למציאות חדשה.

זבולון אורלב: אין ספק שהתודעה הציבורית למימוש זכויות הפרט ושהורים לא ייתבעו לשלם תשלומים בלתי חוקיים גוברת והולכת.

זבולון אורלב: יש דרישה צודקת שהמשרד שיש לו סמכויות כלפי גובי התשלום הוא זה שצריך לאכוף את ההוראות.

זבולון אורלב: אם נחזור לדוגמה של הטסטים, אם היתה מתרחשת תופעה כזאת, היתה תביעה צודקת כלפי משרד הרישוי.

עו"ד דורית מורג: זה לא אותו הדבר, כאן אנחנו מדברים בתשלומי רשות.

זבולון אורלב: יש תשלומי רשות מותרים ויש תשלומים בלתי חוקיים.

עו"ד דורית מורג: התשלומים הבלתי חוקיים נגבים בניגוד להוראות חוזר המנכ"ל.

עו"ד דורית מורג: תדמיין לך מנהל שעומד לדין משמעתי, לא יפטרו אותו.

זבולון אורלב: מה הדין של מנהל משרד הרישוי בירושלים שיחליט לגבות דמי כניסה למקום כדי להתקין שם מזגנים?

זבולון אורלב: זה בדיוק אותו הדבר כשמנהל אומר:

זבולון אורלב: אם אתה רוצה שהילד שלך ייכנס לבית-הספר תשלם דמי מיזוג.

זבולון אורלב: מה ההבדל ביניהם.

זבולון אורלב: לוועד ההורים אין מעמד וסמכות להחליט.

שלומית עמיחי: גם על תרומות?

אבי מצנר: הוא מקבל את אישור הוועדה שמותר לו לאשר לגבות.

זבולון אורלב: אנחנו לא מדברים על תרומות, מותר למנהל משרד הרישוי לשים קופת תרומות בכניסה ומי שרוצה לתרום למזגנים שיתרום, זה בסדר גמור, למה לא?

זבולון אורלב: אבל אסור לחייב את מי שרוצה להיכנס ואומרים לו: אם לא תשלם לא תקבל את השירות.

זבולון אורלב: פה אנחנו מדברים על תשלומים שמחייבים בהם את ההורים ואומרים להם: אם לא תשלמו יימנע מכם שירות.

שי לחמן: ההורים הם בני ערובה, הם מפחדים וחוששים לילדיהם והם משלמים.

יהושע קרני: המנהלים הם חכמים, הם בוחרים ועדי הורים מטעם שמכרכרים סביב המנהל ומאשרים כל דבר אפילו בלי בדיקה.

זבולון אורלב: הוועדה דורשת מהמשרד להיערך לנושא של אכיפה כדי למנוע תשלומים בלתי חוקיים במערכת.

עו"ד דורית מורג: תשלומים שהם בניגוד לחוזר המנכ"ל.

זבולון אורלב: לא רק בניגוד לחוזר המנכ"ל אלא תשלום רשות שלא על-פי אישור השר והוועדה.

עו"ד דורית מורג: איך תבחין אותו מתרומה?

זבולון אורלב: זו הבנת הנקרא.

זבולון אורלב: תרומה, פירושו שוועד ההורים פונה אל ההורים ואומר: אנחנו רוצים להתקין מזגנים וכל מי שידבנו לבו יתרום וההורים נותנים – זה בסדר גמור; אבל מפה ועד מצב שבו המנהל שולח מכתב?

זבולון אורלב: כל אחד מבין מה זו תרומה.

יעקב אגמון: הבעיה היא איך אנחנו גובים את הסכום שהוועדה התירה אותו?

יעקב אגמון: זו הפירצה.

זבולון אורלב: התשובה פשוטה: זה תשלום רשות, מי שלא רוצה לא ישלם, מי שרוצה ישלם ויקבל את השירות אבל באופן שאיננו פוגע באחרים.

זבולון אורלב: כלומר, לא יעשו סל תרבות בשעה השלישית ויחלקו את הכיתה לשניים ואלה ששילמו סל תרבות יצאו להצגה ואלה שלא שילמו סל תרבות יישארו בכיתה ויהיה עליהם אות קין.

זבולון אורלב: זה לא יהיה כך, סל התרבות יהיה בסוף יום הלימודים, אלה ששילמו ילכו להצגה, אלה שלא שילמו ילכו הביתה.

זבולון אורלב: ברור שאין לכפות תשלום רשות ואין חובה על הבעלות של בית-הספר ועל הרשות המקומית לתת את השירות אם לא שילמו עבורו.

זבולון אורלב: לכן אמרתי שתשלומי הרשות הם תעודת עניות למערכת החינוך וכולנו, לדורותינו, צריכים להתבייש בהם.

דפנה הר-אבן: אני רוצה לחלוק עליך.

דפנה הר-אבן: לולא בתי-הספר הרבה ילדים לא היו נחשפים להצגות, לקונצרטים, למוזיאון ולדברים שאנחנו כהורים חייבים להקנות להם.

דפנה הר-אבן: מה שאמרת די מפריע לי משום שאנחנו צריכים לשדר מסר שהחלק הזה הוא מאוד חשוב וההורים צריכים לשלם אותו.

זבולון אורלב: אני מתבייש שאני בכלל מאשר את האגרה הזאת, זה דבר כל כך חשוב שהמדינה היתה צריכה לשלם אותו, זה המסר שלי.

יעקב אגמון: באותה מידה שאתה מחפש דרכים לאכוף את בתי-הספר לגבות תשלומים כדין צריך למצוא דרכים למצוא מקור מימון כדי שכל הילדים יצאו ולא ליצור מצב שבו ירצו ישלמו, לא ירצו לא ישלמו.

זבולון אורלב: אני חולק על הקונספציה הזאת.

זבולון אורלב: אני חושב שטיול הוא בגדר חינוך חובה חינם.

זבולון אורלב: אתה אומר שכל עוד לא עשו אותו חובה חינם תטיל את זה על ההורים.

זבולון אורלב: אני אומר שבהחלט לא.

יעקב אגמון: זו חובה במובן הזה שבתי-הספר פעלו כל הזמן כדי שהילדים יצאו לטיול.

זבולון אורלב: אני לא אקרא להורים לעשות מרד תשלומים כי זה פוגע בהם.

זבולון אורלב: אם הורה ישאל אותי אומר לו: תעשה בחכמה אם בסדרי העדיפויות שלך תשקיע בחינוך.

זבולון אורלב: אני סומך על המנכ"לית, יש לה אוזניים טובות, שבתוך כחודש וחצי תובא לפני הוועדה תכנית כדי שהמשרד ייערך בנושא הזה לשנת תשס"א.